Document ID: 31987R2095

Padomes Regula (EEK) Nr. 2095/87
(1987. gada 13. jūlijs),
ar ko groza Regulu (EEK) Nr. 1883/78 ar ko paredz vispārīgus noteikumus intervences finansēšanai, ko veic Eiropas Lauksaimniecības virzības un garantiju fonda Garantiju nodaļa
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1970. gada 21. aprīļa Regulu (EEK) Nr. 729/70 par kopējās lauksaimniecības politikas finansēšanu [1], kurā jaunākie grozījumi izdarīti ar Regulu (EEK) Nr. 3769/85 [2], un īpaši tās 3.panta 2. punktu,
ņemot vērā Komisijas priekšlikumu,
tā kā pasākumi, kas atbilst jēdzienam intervences pasākumi lauksaimniecības tirgu stabilizēšanai saskaņā ar Regulas (EEK) Nr. 729/70 3. panta 1. punktu, ir pielikumā Regulai (EEK) Nr. 1883/78 [3], kurā jaunākie grozījumi izdarīti ar Regulu (EEK) Nr. 801/87 [4]; tā kā Padome minēto pielikumu ir periodiski atjauninājusi;
tā kā, ņemot vērā daudzos grozījumus, ko Padome un Komisija veikusi attiecībā uz pasākumiem tirgu stabilizēšanai, un to, ka visu šo pasākumu saraksts ir jāatjaunina biežāk un ka tas būtībā ir tīri deklaratīvs, būtu jāparedz, ka turpmāk šā saraksta izveide un atjaunināšana būtu jāvienkāršo, lai nodrošinātu, ka minētie pasākumi atbilst noteikumiem, kas piemērojami saskaņā ar lauksaimniecības tirgu kopējo organizāciju,
IR PIEŅĒMUSI ŠO REGULU.
1. pants
Regulas (EEK) Nr. 1883/78 1. pantu aizstāj ar šādu:
"1. pants
To pasākumu sarakstu, kas atbilst lauksaimniecības tirgu stabilizēšanai paredzēta intervences pasākuma jēdzienam Regulas (EEK) Nr. 729/70 3. panta 1. punkta nozīmē, Komisija izveido saskaņā ar procedūru, kura paredzēta minētās regulas 13. pantā, un publicē L sērijas Eiropas Kopienu Oficiālajā Vēstnesī."
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 1987. gada 13. jūlijā

Labels: 15
5
6